
«Jeg hadde aldri trodd det, men etter å ha jobbet målrettet i flere måneder for å komme tilbake til livet mitt med studier, trening, jobb og venner – er det først og fremst takknemlighet jeg sitter igjen med. Takknemlighet for alt jeg har erfart, for kunnskapen jeg har fått, for det jeg har klart, for tryggheten i å vite hva jeg er i stand til.»

IDA, 23 ÅR. ETT OG ET HALVT ÅR MED UTMATTELSE ETTER INFEKSJON.

Hvilke plager handler det om?

Ida hadde alltid vært en aktiv idrettsjente. Hun var sosial og holdt på med en mastergrad, helt til hun fikk en infeksjon som satte henne ut av spill lenge etter at infeksjonen var ute av kroppen. Utmattelse, hodepine og problemer med konsentrasjon, såkalt hjernetåke, gjorde at hun måtte legge studiene på hylla. Det manglet ikke på ressurser eller vilje til å bli frisk. Hun var villig til å gjøre alt som skulle til, og prøvde så godt hun kunne å følge alle gode råd. Men ingenting av det hun gjorde ga henne stabil bedring. I stedet opplevde hun at formen var uforutsigbar, og at hun på gode dager kunne bli dårlig selv om hun var forsiktig. Så hun ble redd for å gjøre feil og at det skulle bli verre, og følte seg motløs og fortvilet.

Da hun begynte å jobbe med de nevroplastiske verktøyene jeg ga henne, opplevde hun gradvis økt kapasitet de neste månedene, helt til hun var tilbake til en vanlig hverdag med studier, jobb, trening og venner. Og med en verdifull erfaring i ryggsekken om hva hun var i stand til.

Ida er ikke alene. Veldig mange i dag har fysiske plager uten at legene finner noe galt med kroppen deres. Jeg jobber hver eneste dag som veileder for mange av disse, og ser på nært hold hvordan de klarer å snu sine plagsomme tilstander gjennom kunnskap, verktøy, øvelse, tålmodighet, veiledning og støtte.

Hvilke plager er det snakk om? Det varierer, men mange opplever det i form av utmattelse, kroppssmerter, muskelverk, hodepine, feberfølelse, kvalme, hjernetåke, kortpustethet, svimmelhet, synsforstyrrelser og problemer med fordøyelsen. Noen har én av disse plagene, men veldig mange har en blanding av flere, og kanskje også helt andre. Det er som regel et sammensatt symptombilde. Det kan være at plagene er konstante, eller de kan komme og gå i perioder. Det hender at nye plager kommer til, mens andre letter og forsvinner, for så å dukke opp igjen senere.

De siste årene har jeg hatt langt over tusen samtaler med mennesker i hele Norge: yngre og eldre, kvinner og menn, studenter, småbarnsforeldre og pensjonister, uføre og yrkesaktive. Jeg har snakket med jurister, leger, sykepleiere, lærere, tannleger, ledere, sjømenn, fysioterapeuter, kokker, lagerarbeidere, konsulenter, terapeuter og psykologer. Noen av dem fungerer noenlunde i hverdagen og klarer å gå på jobb hvis de hviler resten av dagen, mens andre må skjerme seg helt fra en vanlig hverdag.

Mange lurer på om jeg virkelig kan forstå hvordan de har det. Da pleier jeg å spørre:

•Føler du deg utslitt uten at det hjelper å hvile?

•Er det vanskelig å planlegge hverdagen fordi formen er så uforutsigbar?

•Er noe som gikk fint i går, for mye i dag?

•Henger ikke hodet helt med? Er det vanskelig å følge med i en samtale, konsentrere seg?

•Er du sensitiv for lyd, lys og vanlig sosial omgang?

•Blir plagene verre ved fysisk, emosjonell eller mental belastning og stress? Kan selv små anstrengelser gi store plager?

•Når du en sjelden gang har energi til å gjøre noe hyggelig, kan det vise seg å bli for mye, så du må hvile i dagevis?

•Følger du gode råd og prøver å holde igjen, men har likevel ikke stabil fremgang?

•Prøver du forsiktig å øke aktivitetsnivået, men så smeller det, og du aner ikke hva du gjorde feil? Og så blir du enda mer redd for å prøve igjen?

•Er du utredet og undersøkt på alle måter, men ingen finner noe galt? Og ingen kan si noe konkret om hva du skal gjøre for å bli bedre?

•Har du fått høre at du må være positiv og ikke kjenne så godt etter? Eller motsatt: at du må hvile mer, være enda mer forsiktig, ta tiden til hjelp?

•Har du blitt fortalt at det ikke er mulig å bli bra, du må bare lære deg å leve med det?

•Har du prøvd alle gode råd, mirakelkurer, kosttilskudd, trening, dietter og behandlingsformer, uten at det har gitt varig bedring?

•Virker det som det eneste valget du har er å pushe deg mer enn du egentlig orker, eller å unngå alle situasjoner som utløser plagene?

•Er livet blitt enormt mye mer begrenset enn du ønsker?

Alle jeg snakker med svarer «ja» på de fleste av disse spørsmålene. Plagene varierer fra person til person, men felles for dem er at de ikke har fått noen god forklaring på hva som har skjedd, at det har vart lenge, kanskje i flere år, og at de ikke får vite hva man skal gjøre for å komme ut av det. Ofte er det en fysisk belastning, sykdom eller skade som ser ut til å ha utløst plagene: en infeksjon som covid, kyssesyke eller influensa, en vaksine, en hjernerystelse, et komplisert beinbrudd, en idrettsskade, en slitasjeskade eller en kreftbehandling. Det kan også være mentale og emosjonelle belastninger som langvarig press og stress, tidsklemme, bekymring, uro, sorg, følelsen av å ikke strekke til, mobbing, konflikter, samlivsbrudd og livskriser.

Noen forteller at det startet udramatisk med for eksempel en forkjølelse eller en forstuet fot, og så ballet det på seg derfra. Noen ganger kommer plagene som lyn fra klar himmel, fra den ene dagen til den andre. Andre aner ikke når det startet eller hva som utløste det. Det kom bare snikende over tid.

Det er ikke alltid man forstår hva som har skjedd, men det som er sikkert er at noe har skjedd som har satt deg mer eller mindre ut av spill. Det er for de fleste en skremmende opplevelse. Det å ikke finne en årsak, som medisinsk sykdom eller strukturell skade i kroppen, gjør det vanskelig å vite hva som er feil og hvordan komme ut av det.

Slike «medisinsk uforklarte plager og symptomer» forkortes ofte MUPS, og er noe alle fastleger møter på kontoret sitt, antakelig flere ganger i uken. Men som Allmennlegeforeningen understreker på sine nettsider om MUPS: Det at plagene er uforklarte, betyr ikke at de er uforklarlige. Vi må kanskje bare lete et annet sted.

Jeg kan tenke meg at det ikke er enkelt for en lege å møte disse pasientene. For hva skal man gjøre? Etter at pasienten er sendt på rundtur i spesialisthelsetjenesten og alle nødvendige utredninger er gjort, går man litt tom for tiltak. Sykemelding? Samtaleterapi? Be arbeidsgiver legge til rette? Koble på NAV og arbeidsavklaring? Kanskje en ny utredning? Hva om det er noe vi har oversett?

For pasienten føles det både kaotisk, forvirrende og overveldende, og vekker mye frykt og bekymring. Det er i hvert fall det mine klienter forteller meg. Dette er vanskelig for alle som er i berøring med det.

I tillegg er det enorme ressurser som går tapt ved at noen må være hjemme, ute av stand til å takle en vanlig hverdag. Ikke bare for den det gjelder, men for familie, venner, arbeidsliv og samfunn.

I denne konteksten bør det være i alles interesse at flest mulig bidrar med sine erfaringer og sin kunnskap. Vi trenger forskning, vi trenger vitenskap. Og vi trenger å høre om erfaringer og innsikt fra de som har stått i disse situasjonene og vet hva som hjalp dem, slik at vi kan få en idé om hvilken retning det kan være nyttig å se i. Vi er nødt til å snakke om dette. Det er for mange som er berørt til at vi kan sitte stille og vente. Vi trenger alle perspektiver som kan ta oss videre.

«Boken er klok, lettlest og i godt samsvar
med faglig og forskningsmessig kunnskap.»
VEGARD B. B. WYLLER, PROFESSOR DR. MED.

«Spot on, lettlest og velskrevet. Boken gir hap om
at det er mulig a finne en vei ut av uforklarte plager.»
MARTHE TELNESET, PSYKOLOG

